b'\n_START_ARTICLE_\nB\xc4\x97 sala\n_START_PARAGRAPH_\nB\xc4\x97 sala (malag. Nosy Be\xc2\xa0\xe2\x80\x93 \xe2\x80\x9edid\xc5\xbeioji sala\xe2\x80\x9c, pranc. Nosse Be, Assada)\xc2\xa0\xe2\x80\x93 sala Mozambiko s\xc4\x85siauryje, \xc5\xa1alia \xc5\xa1iaur\xc4\x97s vakarini\xc5\xb3 Madagaskaro salos krant\xc5\xb3, priklauso Madagaskarui. Plotas\xc2\xa0\xe2\x80\x93 320\xc2\xa0km\xc2\xb2._NEWLINE_B\xc4\x97 sala yra 5\xc2\xa0km nuo Madagaskaro salos, apsupta b\xc5\xabrio ma\xc5\xbe\xc5\xb3 saleli\xc5\xb3 (Kombos, Micijo, Sakatijos, Tanikelio). Sala vulkanin\xc4\x97s kilm\xc4\x97s, kalnuota, i\xc5\xa1kyla \xc4\xaf 450\xc2\xa0m auk\xc5\xa1t\xc4\xaf (Lokob\xc4\x97s k.). Yra 11 vulkanini\xc5\xb3 krateri\xc5\xb3. Sal\xc4\x85 dengia tropiniai mi\xc5\xa1kai, kuriuose gyvena vienos ma\xc5\xbeiausi\xc5\xb3 pasaulio varli\xc5\xb3 Stumpffia pygmaea, chameleonai, lem\xc5\xabrai. \xc4\xaesteigtas Lokob\xc4\x97s draustinis._NEWLINE_B\xc4\x97 saloje 2013\xc2\xa0m. gyveno 73 010 gyventoj\xc5\xb3. Pagrindin\xc4\x97 gyvenviet\xc4\x97\xc2\xa0\xe2\x80\x93 Andoanis (39 500 gyv.). Auginamos cukranendr\xc4\x97s, kvapiosios kanangos, gaminamas cukrus, romas, renkami kvapieji aliejai. Svarbus turistinis centras. Veikia tarptautinis oro uostas (tiesioginiai skryd\xc5\xbeiai i\xc5\xa1 Europos). Su \xc5\xbeemynu susisiekiama valtimis.'